NACRT
Na temelju članka 15. stavka 2. Zakona o javnoj nabavi (Narodne novine, br. 120/16, 114/22 i 48/26 – u daljnjem tekstu: Zakon)) i temeljem članka 44. Statuta Dječjeg vrtića „Lanterna“ Upravno vijeće Dječjeg vrtića „Lanterna“ na sjednici održanoj dana ____ 2026. godine donosi: 
PRAVILNIK
o pravilima, uvjetima i postupcima jednostavne nabave
Dječjeg vrtića Lanterna

I. OPĆE ODREDBE

Predmet pravilnika
Članak 1.

Ovim Pravilnikom se uređuju pravila, uvjeti i postupci jednostavne nabave robe, radova i usluga čija je procijenjena vrijednost manja od vrijednosnih pragova iz članka 12. stavak 1. Zakona, koju provodi Naručitelj - Dječji vrtić Lanterna (u daljnjem tekstu: Naručitelj).
Prilikom definiranja predmeta nabave, ovlašteni i imenovani predstavnici Dječjeg vrtića Lanterna i odgovorne osobe dužne su postupiti u duhu dobrog gospodarstvenika po načelu najbolja vrijednost za uloženi novac. U tom smislu ne smije se dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave. Pri izračunu procijenjene vrijednosti nabave mora se uzeti u obzir ukupna vrijednost nabave koja uključuje sve opcije i moguća obnavljanja ugovora ili višekratno izdavanje narudžbenica. 
U provedbi postupka nabave roba, usluga i/ili usluga osim ovog Pravilnika, obavezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obaveznim odnosima, Zakon o općem upravnom postupku, Zakon o prostornom uređenju i gradnji i dr.).
Primjena izričaja
Članak 2.
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod. 
Sve novčane vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).
Definicija jednostavne nabave
Članak 3.
Javni Naručitelj u smislu odredbi ovog Pravilnika i Zakona je Dječji vrtić Lanterna.

Jednostavna nabava je nabava čija je procijenjena vrijednost:
a) Za robu i usluge – do 50.000,00 eura 
b) Za radove – do 100.000,00 eura

Sukob interesa
Članak 4.

Na postupke jednostavne nabave uređene ovim Pravilnikom, bez obzira na procijenjenu vrijednost nabave, primjenjuju se odredbe čl. 75.-83. Zakona koje se odnose na sukob interesa.

Članovi stručnog povjerenstva moraju imati potpisane važeće izjave o nepostojanju sukoba interesa prije pokretanja postupka jednostavne nabave. 

II. PLANIRANJE I VRIJEDNOSNI RAZREDI

Plan nabave i registar ugovora

Članak 5.

Naručitelj donosi plan nabave za kalendarsku godinu sukladno čl. 28. Zakona.
U plan nabave i registar ugovora unose se predmeti nabave čija je procijenjena vrijednost jednaka ili veća od 5.000,00 eura bez PDV-a.
Razgraničenje postupka prema vrijednosti
Članak 6.
Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi: 
1. postupci jednostavne nabave procijenjene vrijednosti manje ili jednake 15.000,00 eura
2. postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge odnosno veća od 15.000,00 eura, a manja ili jednaka 45.000,00 eura za radove
3. postupci procijenjene vrijednosti veće od 25.000,00 eura, manje ili jednake 50.000,00 eura za robe i usluge, odnosno veće od 45.000,00 eura, a manje ili jednake 100.000,00 eura za radove
III. PROVEDBA POSTUPKA JEDNOSTAVNE NABAVE
Provedba postupka jednostavne nabave procijenjene vrijednosti manje ili jednake 15.000,00 eura
Članak 7.
Postupak jednostavne nabave roba, usluga ili radova procijenjene vrijednosti manje ili jednake 15.000,00 eura Naručitelj provodi izravnim ugovaranjem, odnosno izdavanjem narudžbenice ili sklapanjem ugovora s jednim gospodarskim subjektom, bez obveze prikupljanja više ponuda.
Nabava iz stavka 1. ovoga članka provodi se na temelju ponude, informacije iz prethodnih nabava ili cjenika gospodarskog subjekta koji ima najpovoljnije uvjete pružanja usluga, dobave roba ili izvođenja radova.
Za nabave čija je procijenjena vrijednost jednaka ili veća od 5.000,00 eura, predmetna nabava mora biti predviđena Planom nabave Naručitelja te se obvezno unosi u Registar ugovora i narudžbenica sukladno zakonu.
Postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge odnosno veća od 15.000,00 eura, a manja ili jednaka 45.000,00 eura za radove 
Članak 8.
Kod postupaka jednostavne nabave veće vrijednosti od 15.000,00 do 25.000,00 eura za robe i usluge te veće vrijednosti od 15.000,00 eura do 45.000,00 eura za radove, poziv na dostavu ponuda jednom ili više gospodarskih subjekta šalje se putem modula jednostavne nabave EOJN RH ili javnom objavom u modulu jednostavne nabave EOJN RH. 
Rok za dostavu ponuda ne smije biti kraći od 7 dana od dana slanja poziva na dostavu ponuda. 
Postupci procijenjene vrijednosti veće od 25.000,00 eura, manje ili jednake 50.000,00 eura za robe i usluge, odnosno veće od 45.000,00 eura, a manje ili jednake 100.000,00 eura za radove 
Članak 9.
Postupak jednostavne nabave procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, Naručitelj je obvezan  provesti putem javne objave u modulu jednostavne nabave EOJN RH. 
Iznimno od stavka 1. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave EOJN RH, već ga provodi sukladno članku 8. ovog Pravilnika: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva 
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH. 

IV. PONUDA
Poziv na dostavu ponuda
Članak 10.
Poziv na dostavu ponuda sadrži  sljedeće podatke: 
· podatke o naručitelju (naziv, adresu, OIB, kontakt podatke) 
· opis predmeta nabave, količina i tehničke specifikacije, troškovnik, mjesto i rok izvršenja
· procijenjenu vrijednost nabave, 
· kriterije za odabir ponude, 
· uvjete sposobnosti gospodarskog subjekta i traženu dokumentaciju
· rok, način i mjesto dostave ponude
· rok valjanosti ponude
· način i uvjete plaćanja i odredbe o jamstvu, 
· podatke o pravnoj zaštiti
Rok za dostavu ponuda mora biti sukladan složenosti predmeta nabave i vremenu potrebnom za izradu i predaju ponude, a ne smije biti kraći od 7 dana od dana slanja odnosno objave poziva. 



Sadržaj ponude
Članak 11.
Sadržaj ponude i način izrade ponude propisuje se pozivom za dostavu ponuda i/ili dokumentacijom o nabavi.
Ponude moraju sadržavati sve elemente koje je naručitelj propisao prilikom pripreme i objave postupka.

V. POVJERENSTVO ZA PROVEDBU POSTUPKA JEDNOSTAVNE NABAVE

Odluka o imenovanju
Članak 12.
Prije pokretanja postupka  jednostavne nabave čelnik Naručitelja donosi Odluku o imenovanju Povjerenstva za provedbu postupka jednostavne nabave (dalje u tekstu: Povjerenstvo), koje mora imati tri člana, od kojih jedan član može imati važeći certifikat u području javne nabave. 

VI. OTVARANJE, PREGLED I OCJENA PONUDA

 Otvaranje i ocjena ponuda
Članak 13.
Nakon isteka roka za dostavu ponuda, vrši se otvaranje i ocjena zaprimljenih ponuda koje nije javno. 
Stručno povjerenstvo pregledava i ocjenjuje ponude na temelju uvjeta i zahtjeva iz poziva na dostavu ponuda.
O pregledu i ocjeni ponuda sastavlja se zapisnik.
Ako se postupak jednostavne nabave provodi putem EOJN RH, zapisnik se sastavlja, pohranjuje ili evidentira u skladu s funkcionalnostima EOJN RH.
Zapisnik potpisuju članovi Povjerenstva. Ako se zapisnik izrađuje ili potvrđuje u EOJN RH, potpisivanje se provodi na način koji omogućuje EOJN RH. 
Zapisnik o pregledu i ocjeni ponuda čuva se u dokumentaciji postupka jednostavne nabave, zajedno s ponudama, pojašnjenjima, dokazima, odlukama i drugom dokumentacijom postupka. 

Kriterij za odabir ponude
Članak 14.
Kriterij za odabir ponude je najniža cijena ili ekonomski najpovoljnija ponuda. 

Odluka o odabiru
Članak 15.
Stručno povjerenstvo nakon pregleda i ocjene ponuda izrađuje prijedlog odluke o odabiru ili odluke o poništenju koji s pripadajućim zapisnicima dostavlja  čelniku Naručitelja.
Postupak jednostavne nabave u kojem je donesena Odluka o odabiru završava sklapanjem ugovora s odabranim ponuditeljem ili dostavom pravovaljano potpisane i ovjerene narudžbenice odabranom ponuditelju.
Razlozi poništenja postupka
Članak 16.
Naručitelj poništava postupak jednostavne nabave osobito ako:
1. nije pristigla nijedna ponuda ili nijedna valjana ponuda
2. sve ponude su veće od osiguranih sredstava ili procijenjene vrijednosti, a Naručitelj ne može osigurati dodatna sredstva
3. postanu poznate okolnosti zbog kojih ne bi došlo do pokretanja postupka da su bile poznate prije njegova pokretanja
4. utvrdi se sukob interesa koji se ne može na drugi način otkloniti
5. potrebno je radi zaštite javnog interesa.

VII. PRAVNA ZAŠTITA
Pravna zaštita - prigovor
Članak 17.
Za postupke jednostavne nabave procijenjene vrijednosti manje od 15.000,00 eura nije dozvoljeno podnošenje prigovora. 
Za  jednostavne nabave čija je procijenjena vrijednost veća od 15.000,00 eura ponuditelj ima pravo izjaviti prigovor čelniku Naručitelja odnosno odgovornoj osobi Naručitelja.
Prigovor se podnosi pisanim putem u roku od 3  dana od dana dostave odluke o odabiru ponude, odnosno poništenju postupka. 
Prigovor sadrži podatke o podnositelju, oznaku postupka, opis povrede, dokaze i potpis podnositelja.
Čelnik Naručitelja odnosno odgovorna osoba odlučuje o prigovoru u roku od deset dana od dana primitka prigovora, a koji prigovor može odbaciti, odbiti ili usvojiti.
Odluka o prigovoru je konačna u upravnom postupku. Protiv odluke se može pokrenuti upravni spor. 

VIII. UGOVOR
Sklapanje ugovora
Članak 18.
Po izvršnosti Odluke o odabiru, naručitelj i odabrani ponuditelj sklapaju ugovor o jednostavnoj nabavi u pisanom obliku, odnosno naručitelj izdaje narudžbenicu odabranom ponuditelju. 
Ugovori o jednostavnoj nabavi mogu se razmijeniti u digitalnom obliku između ugovornih strana uz korištenje kvalificiranog elektroničkog potpisa. 
Ugovor o jednostavnoj nabavi mora sadržavati sve bitne sastojke ponude i biti u skladu s uvjetima iz poziva na dostavu ponuda i odabranom ponudom.       

IX. ANALOGNA PRIMJENA POJEDINIH ODREDBI I INSTITUTA IZ ZAKONA

Članak 19.
[bookmark: _Hlk234576924]U postupcima jednostavne nabave Stručno povjerenstvo može, kada je to primjereno predmetu nabave, primijeniti pojedine institute Zakona kao što su pojašnjenje i upotpunjavanje ponude, ispravak računske pogreške, provjere uobičajeno niske ponude, uz poštivanje načela javne nabave.
U slučaju nedoumica ili pravnih praznina u primjeni ovoga Pravilnika, pojedine odredbe tumače se uzimajući u obzir svrhu i načela Zakona te praksu njegove primjene, na odgovarajući način i samo ako priroda postupka jednostavne nabave to dopušta.
Na pitanja koja nisu uređena ovim Pravilnikom na odgovarajući se način primjenjuju odredbe Zakona o javnoj nabavi te drugi propisi i akti Naručitelja ovisno o pojedinom predmetu nabave.



X. PRIJELAZNE I ZAVRŠNE ODREDBE

Članak 20.
Stupanjem na snagu ovoga Pravilnika prestaje važiti Pravilnik o provedbi postupaka jednostavne nabave (KLASA: 406-09/25-01/1, URBROJ: 2182-12-1-02/25-1) od 11. prosinca 2025. godine.
Članak 21.
Postupci jednostavne nabave koji su započeli prije stupanja na snagu ovog Pravilnika, dovršit će se prema odredba propisa koji su bili na snazi do dana stupanja na snagu ovog Pravilnika
Članak 22.
Ovaj Pravilnik stupa na snagu osmoga dana od dana objave na mrežnoj stranici Naručitelja.

KLASA:
URBROJ:


Predsjednica Upravnog vijeća
Dragana Zeba
